Puk-student sterf: ‘Nicola was net liefde’Nicola Badenhorst. Foto: Verskaf Só het Nico Badenhorst, die pa van die Puk-student wat Sondag onverwags gesterf het, oor sy dogter, Nicola, gesê. Maroela Media het vroeër berig Nicola (20), ŉ BSc Mikrobiologie-derdejaarstudent aan die Noordwes-Universiteit (NWU) se Potchefstroomkampus, is Sondag in die vroeë oggendure dood nadat sy Saterdag met simptome van breinvliesontsteking in die Mediclinic Potchefstroom opgeneem is. Nico het Maandag aan Maroela Media gesê dat Nicola se vriendinne van die Vergeet-My-Nie-koshuis sy vrou, Daleen, Saterdag omstreeks 21:30 gebel het om te sê hul dogter is siek en nooddienste het haar hospitaal toe geneem. “Daleen en ons seun, Steyn, het onmiddellik van Virginia af Potchefstroom toe gery. Ek was in daardie stadium op die plaas naby Kimberley en het van daar af Potchefstroom toe gery,” het Nico gesê. Toe die gesin by die hospitaal kom, het Nicola se mediese span hulle meegedeel dat haar toestand kritiek was. “Ons het gebid en gebid om hulp, genade en ŉ wonderwerk, maar ons gebede het onbeantwoord gebly,” het Nico gesê. “Omstreeks 03:30 het ek by die hospitaal aangekom, net betyds om my kind vir die laaste keer lewend te sien. Ons het as gesin gebid en die Here gesmeek vir genade, maar omtrent ŉ uur later is ons meegedeel dat ons van haar afskeid moet neem en die mediese apparate is ontkoppel. Haar hart het finaal ingegee en daar was niks meer wat die dokters kon doen om haar hart weer aan die gang te kry nie.” Volgens Nico word vermoed dat Nicola aan breinvliesontsteking dood is, maar die gesin wag nog op uitslae van toetse om die ware oorsaak van haar dood te bevestig. “Ons gesin is en leef uiters na aan mekaar in liefde. Nicola was ŉ intelligente, pragtige kind met ŉ hart van goud en die sagste, mooiste persoonlikheid. Sy was ŉ joviale en vriendelike mens en danksy haar saggeaarde persoonlikheid was sy gewild onder haar maats,” het Nico gesê. “Nicola was net liefde en almal wat haar geken het of al ooit met haar in aanraking was, sal dieselfde kan getuig.” Nico het namens die familie sy dank uitgespreek vir die honderde boodskappe van ondersteuning wat van oral ingestroom het, asook die ondersteuning van die Virginia-gemeenskap, die mediese personeel van die Mediclinic Potchefstroom, Nicola se vriendinne en Nicola se koshuismoeder, Heleen Coetzee. ŉ Privaat roudiens vir Nicola sal Vrydag by die NG kerk Virginia gehou word.